Gewelddadige Clover-staking ‘mag nie geduld word’(Foto: Fawu/Facebook) Die dood van ŉ tweede veiligheidswag by die suiwelmaatskappy Clover in Olifantsfontein tydens ŉ gewelddadige en onwettige staking is onaanvaarbaar. Die VF Plus in Gauteng het gesê hy sal die provinsiale polisiekommissaris, lt.genl. Elias Mawela, dringend versoek om streng op te tree teen die stakers. Die 56-jarige veiligheidswag is Donderdag dood toe stakers hom en drie ander wagte met klippe bestook het. Sy vuurwapen is ook afgeneem. ŉ Clover-veiligheidswag, Tsephe Molatsi, is op 22 Januarie dood toe hy ŉ Clover-afleweringsvoertuig teen stakende werkers wou beskerm. Die staking vind sedert November verlede jaar by sowat tien aanlegte oor die land plaas wat Clover se produksie ontwrig. “Die staking wat nou lei tot die dood van onskuldige mense kan nie toegelaat word nie en die polisie moet alle mag gebruik om dit stop te sit,” het Kobus Hoffman, VF Plus-lid van die provinsiale wetgewer, gesê. Lede van die vakbonde Giwusa en Fawu het intussen onderneem om voort te gaan met die staking. Die vakbonde eis dat Clover nie moet voortgaan met verdere afleggings of salarisverminderings nie. Clover het einde Januarie ŉ tweede interdik teen die stakende werkers bekom.